C 37/4

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 37/04)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1)

OZNÁMENIE O SCHVÁLENÍ ŠTANDARDNEJ ZMENY

„Muscadet“

PDO-FR-A0497-AM01

Dátum oznámenia: 8. 11. 2019

OPIS A DÔVODY SCHVÁLENEJ ZMENY

1. Textové úpravy

V kapitole 1 časti II bode 2 sa slovo „označenie“ nahrádza slovom „označenia“ a slová „toto označenie“ sa nahrádza slovami „tieto označenia“.

Cieľom tejto zmeny je opraviť redakčnú chybu.

Uvedená zmena nemá vplyv na jednotný dokument.

2. Zemepisná oblasť

Revízia zemepisnej oblasti označenia „Muscadet“ vedie k vylúčeniu siedmich obcí (Bouguenais, Frossay, Mésanger, Rezé, Le Pellerin, Touvois, Varades) a siedmich častí obcí (Gétigné, Legé, Ligné, Vieillevigne, Villeneuve-en-Retz, Cugand a Saint Hilaire-de-Loulay) z dôvodu spracovania s cieľom zúžiť vinohrad na úseky, kde sa udržiavalo kvalitné vinohradníctvo.

Navyše sa vykonali textové úpravy: nový zoznam správnych jednotiek zohľadňuje zlúčenia alebo iné zmeny administratívnej zonácie, ktoré nastali od schválenia špecifikácie. S cieľom zvýšiť právnu istotu sa tento zoznam zosúladil s platnou verziou oficiálneho zemepisného kódexu, ktorý každý rok uverejňuje INSEE.

Jednotný dokument týkajúci sa zemepisnej oblasti a časť vyčlenená pre opis súvislosti s pôvodom sa zodpovedajúcim spôsobom mení.

3. Vymedzený pozemok

V kapitole 1 časti IV bode 2 špecifikácie sa za slová „19. máj 2011“ dopĺňajú slová „a 20. jún 2018“.

Cieľom tejto zmeny je doplniť dátum, ku ktorému príslušný vnútroštátny orgán schválil zmenu vymedzeného pozemku v rámci zemepisnej oblasti výroby. Vymedzenie pozemku spočíva v tom, že sa v rámci zemepisnej oblasti výroby určia pozemky vhodné na výrobu daného výrobku s chráneným označením pôvodu.

Táto zmena nemá vplyv na jednotný dokument.

4. Oblasť v bezprostrednej blízkosti

Oblasť v bezprostrednej blízkosti sa aktualizovala na základe zlúčenia obcí a revízie zemepisnej oblasti. Niektoré obce zemepisnej oblasti sú tak teraz v oblasti v bezprostrednej blízkosti. Celková vinárska oblasť označenia sa nemení.

Jednotný dokument týkajúci sa dodatočných podmienok sa zodpovedajúcim spôsobom mení.

5. Starostlivosť o vinohrad

V časti VI:

— V bode 1 písm. b) sa slová „na maximálny počet očiek stanovený pre pravidlá rezu.“ nahrádzajú „na 14“.

— V bode 1 písm. c):

— sa po slovách medzi radmi pridáva: „ak je tento rozstup menší ako alebo rovný 1,50 metra“,

— sa slová „pričom sa meria výška lístia“ nahrádzajú slovami „meria sa výška lístia“.

K týmto zmenám dochádza v dôsledku zmeny maximálneho výnosu.

Táto zmena nemá vplyv na jednotný dokument.

6. Maximálna záťaž na pozemok

Priemerná maximálna záťaž na pozemok sa zvyšuje na 12 000 kg na hektár.12 000 kg na hektár.

K zmene maximálnej záťaže na pozemok dochádza zároveň so zmenou maximálneho výnosu označenia.

Táto zmena nemá vplyv na jednotný dokument.

7. Výnos

Výnos označenia sa zvyšuje na 70 hektolitrov na hektár a medzný výnos sa zvyšuje na 83 hektolitrov na hektár.

Výnos a medzný výnos sa zvyšujú v súvislosti so snahou o získanie tiolových a sviežich aróm vo vínach s cieľom dôraznejšie vyjadriť historické a osobitné vlastnosti vína „Muscadet“. Revízia pozemkov navyše preukázala, že územia určené pre jediné označenie „Muscadet“ sú úrodnejšie.

Jednotný dokument týkajúci sa výnosu sa zodpovedajúcim spôsobom mení.

8. Tepelné spracovanie

Zákaz týkajúci sa použitia tepelného spracovania vína využitím teplôt vyšších ako 40 °C sa vypúšťa. Cieľom tejto zmeny je poskytnúť hospodárskym subjektom všetky možné technické prostriedky na zvládanie dôsledkov náročných ročníkov, ktoré majú za následok organoleptické odchýlky typu „Goût Moisi Terreux“ (zemitá plesnivá chuť). Postup ohrievania muštov, tzv. termovinifikácia, sa pre vína javí oveľa menej rušivý, pokiaľ ide o odstránenie nežiaducich látok, ako postup s použitím mezoporéznych enologických uhlíkov.

Jednotný dokument týkajúci sa osobitných enologických postupov sa zodpovedajúcim spôsobom mení.

9. Odstraňovanie kalov

V časti IX písm. c) sa dopĺňa, že sa vína oddeľujú od ich jemných vínnych kalov najneskôr 31. júla roku, ktorý nasleduje po roku zberu.

V snahe získať sviežosť vín sa obdobie zrenia vín na kale obmedzuje.

Jednotný dokument týkajúci sa osobitných enologických postupov a opis súvislosti s pôvodom sa zodpovedajúcim spôsobom menia.

10. Uvedenie vín do obehu

V kapitole 1 časti IX ods. 4 sa písmeno b) o uvedení vín do obehu medzi oprávnenými prevádzkovateľmi skladov vypúšťa.

Táto zmena nemá vplyv na jednotný dokument.

11. Prechodné opatrenie

V časti XII bode 2 sa dopĺňa: „Prechodne až do zberu v roku 2019 vrátane možno vína udržiavať na ich jemných vínnych kaloch po 31. júli roku, ktorý nasleduje po roku zberu.

Táto zmena nemá vplyv na jednotný dokument.

12. Povinné vyhlásenia

Konečná lehota na podanie vyhlásenia o nároku prechádza z 15. decembra na 31. decembra.

Aj vyhlásenia uvedené v kapitole II časti I bodoch 2 a 3 sa menia.

Tieto zmeny nemajú vplyv na jednotný dokument.

13. Záznam

Vo vedení záznamov sa vykonali textové úpravy.

— V kapitole II časti II bode 2: — v písmene b) sa slová „až do dátumu predloženia vyhlásenia o nároku“ a „obsah kyselín v mušte“ vypúšťajú, — v písmene c) sa slovo „hárok“ nahrádza slovom „záznam“, — v písmene d) sa slovo „hárok“ nahrádza slovom „záznam“ a slová „alebo „uvádzanie nebalených vín s chráneným označením pôvodu na trh“ sa vypúšťajú.

Takisto sa dopĺňa povinnosť uvádzania dátumu oddelenia vína od jeho jemných vínnych kalov do záznamov vinárskeho podniku.

Táto zmena nemá vplyv na jednotný dokument.

14. Hlavné body kontroly

Kapitola 3 sa zrevidovala, aby sa zosúladilo znenie hlavných bodov kontroly v špecifikácii oblasti mesta Nantes.

Táto zmena nemá vplyv na jednotný dokument.

JEDNOTNÝ DOKUMENT

1. Názov výrobku

Muscadet

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Tieto vína sú nešumivé suché biele vína.

Vína majú:

— minimálny prirodzený obsah alkoholu 9,5 obj. %,

— maximálny obsah skvasiteľných cukrov (glukózy a fruktózy) 5 gramov na liter,

— maximálny obsah prchavých kyselín 10 miliekvivalentov na liter,

— maximálny celkový obsah alkoholu po obohatení 12 obj. %,

— celkový obsah kyselín od 61 do 112 miliekvivalentov na liter pre vína, ktoré majú obsah skvasiteľných cukrov (glukózy a fruktózy) od 3 gramov na liter do 5 gramov na liter.

Celkový obsah oxidu siričitého vo vínach a celkový obsah kyselín vo vínach, ktorých obsah skvasiteľných cukrov (glukózy a fruktózy) je menší ako 3 gramy na liter, a skutočný celkový obsah alkoholu vo vínach spĺňajú limitné hodnoty stanovené v predpisoch Spoločenstva. Tieto vína sú nešumivé suché biele vína.

Vyznačujú sa jemnými arómami, najčastejšie v ovocnej alebo kvetinovej sérii, a chuťovou rovnováhou, v ktorej celkovo prevláda sviežosť.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Pestovateľský postup

Minimálna hustota výsadby viniča je 6 500 krov na jeden hektár.

Rozstup medzi radmi je menší ako alebo rovný 1,50 metru a medzery medzi krami v jednom rade sa pohybujú od 0,90 metra do 1,10 metra.

Rez viniča sa vykonáva najviac na 14 očiek na jeden ker:

— buď krátkym rezom najviac s piatimi čapíkmi na jeden ker,

— alebo jednoduchým alebo dvojitým Guyotovým spôsobom rezu.

Vykonávanie rezu končí pred pučaním alebo fenologickou fázou 5 podľa Eichhorna a Lorenza.

Bez ohľadu na spôsob rezu možno viniče rezať na štyri dodatočné očká na ker za predpokladu, že vo fenologickej fáze zodpovedajúcej 11 alebo 12 listom je počet plodonosných vetvičiek v danom roku na ker menší alebo rovný 14.

Osobitný enologický postup

Akékoľvek tepelné spracovanie zozbieraného hrozna pri teplote nižšej ako –5 °C je zakázané.

Celkový obsah alkoholu vo vínach po obohatení nesmie prekročiť 12 obj. %.

Vína sa oddeľujú od ich jemných vínnych kalov najneskôr 31. júla roku, ktorý nasleduje po roku zberu. Okrem uvedených ustanovení vína spĺňajú, pokiaľ ide o enologické postupy, povinnosti uvedené v predpisoch Spoločenstva a v poľnohospodárskom zákonníku a zákonníku o námornom rybolove.

b) Maximálne výnosy

83 hektolitrov na hektár

6. Vymedzená zemepisná oblasť

Všetky kroky výroby prebiehajú v zemepisnej oblasti, ktorú schválil inštitút Institut national de l’origine et de la qualité (Národný inštitút pre osvedčovanie pôvodu a kvality) na zasadnutí príslušného vnútroštátneho výboru 15. júna 2017. Táto oblasť zahŕňa ku dňu schválenia tejto špecifikácie príslušným vnútroštátnym výborom územie týchto obcí alebo častí obcí na základe oficiálneho zemepisného kódexu z roku 2018:

— Departement Loire-Atlantique: Aigrefeuille-sur-Maine, Ancenis, Basse-Goulaine, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, La Chevrolière, Clisson, Corcoué-sur-Logne, Couffé, Divatte-sur-Loire, Geneston, Gétigné (časť), Gorges, La Haie-Fouassière, Haute-Goulaine, Le Landreau, Legé (časť), Ligné (časť), La Limouzinière, Le LorouxBottereau, Maisdon-sur-Sèvre, Mauves-sur-Loire, Monnières, Montbert, Mouzillon, Oudon, Le Pallet, La Planche, Pont-Saint-Martin, Port-SaintPère, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières, Thouaré-sur-Loire, Vair-sur-Loire, Vallet, Vertou, Vieillevigne (časť), Villeneuve-en-Retz len na území delegovanej obce Bourgneuf-en-Retz (časť).

— Departement Maine-et-Loire: Mauges-sur-Loire (len na území delegovaných obcí La Chapelle-Saint-Florent a Saint-Florent-leVieil), Orée d’Anjou (len na území delegovaných obcí Bouzillé, Champtoceaux, Drain, Landemont, Liré a La Varenne), Sèvremoine (len na území delegovaných obcí Saint-Crespin-sur-Moine a Tillières).

— Departement Vendée: Cugand (časť), Rocheservière, Saint-Hilairede-Loulay (časť), Saint-Philbert-de-Bouaine.

7. Hlavné muštové odrody

Melon B

8. Opis súvislostí

Opis prírodných faktorov, ktoré prispievajú k súvislosti

Zemepisná oblasť predstavuje krajinu vytvarovanú striedavo viničmi na stráňach a pahorkoch a zalesnenými lúkami v údoliach, zdôraznenú v najkrajších miestach prítomnosťou bývalých mlynov alebo ďalších historických budov (tzv. folies nantaises, letné sídla, ktoré v 18. storočí na okraji mesta Nantes postavila šľachta alebo meštianstvo). Viničové pozemky sa nachádzajú najmä na stráňach formovaných riekami Loira, Sèvre a Maine, močiarom Goulaine, jazerom Grandlieu a ich prítokmi na juhu a východe mesta Nantes. Blízko pobreží Atlantického oceánu sa zemepisná oblasť zároveň spája s Bretónskom svojou históriou a s Val de Loire svojou zemepisnou polohou a rozprestiera sa na území 81 obcí departementov Loire-Atlantique, Maine-et-Loire a Vendée.

Zemepisná oblasť využíva oceánske podnebie, ktoré sa vyznačuje nízkou premenlivosťou teplôt v priebehu roka z dôvodu blízkosti veľkých vodných plôch (oceán, ústie rieky Loiry, jazero Grandlieu, močiar Goulaine). Zimné teploty sú výnimočne mierne a letá zostávajú chladné, čo zabezpečujú morské vánky. Zrážky sú počas vegetačného obdobia viniča mierne nedostatočné, preto sa táto zemepisná šírka vyznačuje dostatkom slnečného svitu, hoci veľké jesenné prílivy občas sprevádzajú silné lejaky.

Zemepisná oblasť sa vyznačuje komplexnou geológiou. V prekambrickom období a období prvohôr viedli orogenézy k vzniku hlbinných hornín (žuly, gabrá) a metamorfovaných hornín (ruly, svory, eklogity, amfibolity). Toto podložie miestami pokrývajú treťohorné usadeniny (íly, piesky s okruhliakmi). Naplavené bahná, ktoré sa v regióne usadili v období štvrtohôr, vyčistila najmä erózia. Napriek tejto geologickej rôznorodosti sú pôdy, ktoré sa rozvíjajú na týchto útvaroch, najčastejšie zdravé hnedé, piesčité a bohaté na kamienky. Vzhľadom na zaužívané postupy sa pozemky určené na zber hrozien skladajú výhradne zo strání, ktoré sa vyznačujú otvorenými krajinkami prevažne alebo tradične vysadenými viničom, a z pozemkov, ktoré sa vyznačujú priepustnými pôdami s dobrou schopnosťou ohrievania, s obmedzenou schopnosťou zadržiavania vody a miernou chemickou úrodnosťou.

Opis ľudských faktorov, ktoré prispievajú k súvislosti

Vinohrad s chráneným označením pôvodu „Muscadet“ je dedičom vinárskej tradície, ktorá siaha do prvých storočí nášho letopočtu. Oceánsky prístav Nantes na ústí rieky Loiry sa veľmi rýchlo preukázal ako dôležitá križovatka na vývoz vín smerom na britské ostrovy a do severnej Európy. Jednotlivé písomnosti svedčia o vznikajúcej dobrej povesti vín v stredoveku. Postupne, najmä pod vplyvom holandského obchodu, sa nantský vinohrad špecializoval na výrobu bielych vín a destilátov. Výsadbu viniča v tom čase podporili daňové zákony, keďže vína regiónu Bretónska boli zdanené o polovicu menej ako vína, ktoré pochádzali z horného toku rieky Loiry.

Identita vinohradu sa skutočne vytvárala s rozvojom odrody Melon B. Prvé písomné zmienky o výsadbe tejto „burgundskej odrody“ pod názvom „Muscadet“ pochádzajú z polovice 17. storočia. Po krutej zime v roku 1709, ktorá zničila veľkú časť nantského vinohradu, sa odroda Melon B, ktorá viac odoláva mrazom, opätovne vysadila prednostne na najlepších pozemkoch regiónu. Vojny proti revolucionárom v roku 1793, počas ktorých bol vinohrad spustošený, a neskôr od roku 1884 epidémia fyloxéry len spomalili jej nástup. Opätovné vytvorenie vinohradu štepením bolo príležitosťou prispôsobiť tradičné zvyky pestovania novým technikám (výsadba v radoch, Guyotov spôsob rezu). Odvtedy sa know-how výroby ustálilo: prijatie jedinej odrody Melon B, udržiavanie vysokej hustoty výsadby, ovládanie záťaže viničov a obmedzenie ich výnosu, zber úplne zrelých hrozien. Po prijatí predpisov súdnou cestou v dvadsiatych rokoch 20. storočia sa tieto postupy v roku 1936 zakotvili uznaním chránených označení pôvodu „Muscadet Sèvre et Maine“ a „Muscadet Coteaux de la Loire“, potom v roku 1937 „Muscadet“. S cieľom vyrobiť bohatšie a komplexnejšie vína prijali hospodárske subjekty osobitné technické postupy pestovania viniča, „nantskú metódu“, ktorá spočívala v udržiavaní vín na ich vínnych kaloch najmenej počas jednej zimy bez akéhokoľvek stáčania, know-how, ktoré vzniklo zo zvyku výrobcov uchovávať ich najlepšie víno na jeho kaloch vo veľkom sude na účely osláv rodinných udalostí počas nasledujúcej jari.

Tento spôsob zrenia prináša vínam guľatosť a kĺzavosť prostredníctvom obohacovania najmä manoproteínmi a inými zlúčeninami pochádzajúcimi z autolýzy kvasinkových bunkových stien. Navyše táto metóda, ktorá sa zakladá na nemanipulovaní s vínami a na ich uchovávaní v atmosfére naplnenej oxidom uhličitým, pričom sa striktne obmedzujú oxidačné javy a uvoľňovanie prchavých zlúčenín, umožňuje zachovať arómy vytvárané počas alkoholovej fermentácie až do jari a dlhšie. Právne predpisy týkajúce sa tradičného označenia „sur lie“ (na kale) sa stanovili v roku 1977 a spôsobili, že sa od roku 1994 vína plnia do fliaš v tých istých prevádzkach, v ktorých sa víno vyrába, s cieľom obmedziť stáčanie a prelievanie vín. V roku 2009 vinohrad chráneného označenia pôvodu „Muscadet“ pokrýval o niečo viac než 11 300 hektárov pôdy, ktorú obhospodarovalo 840 výrobcov. Výroba vína sa uskutočňuje najmä v osobitných pivniciach, pričom obchodné miesta, kde sa zberá hrozno, dosahujú približne 25 % výroby a družstvá takmer 10 %. Vína s chráneným označením pôvodu „Muscadet“ sú nešumivé biele vína. Vyznačujú sa jemnými arómami, najčastejšie v ovocnej alebo kvetinovej sérii, a chuťovou rovnováhou, v ktorej celkovo prevláda sviežosť.

Vína, na ktoré sa uplatňuje označenie „sur lie“, sa v ústach vyznačujú najmä rovnováhou, ktorá sa približuje viac ku guľatosti, komplexnou vôňou a môžu byť mierne perlivé vďaka zvyškovému oxidu uhličitému, ktorý sa vytvára počas alkoholovej fermentácie. S cieľom ochrániť sviežosť, aromatickú bohatosť a vnútorný oxid uhličitý sú vína počas svojho zrenia chránené pred oxidáciou. Keďže je obsah oxidu uhličitého príliš vysoký na balenie do pružných nádob, vína sa plnia do fliaš a pri balení si vyžadujú osobitnú starostlivosť. „Pôda v oblasti Loire-Inférieure je skvelá, jej podnebie je vynikajúce“, napísal Jules GUYOT vo svojej štúdii o vinohradoch vo Francúzsku „Étude des vignobles de France“ (diel II, Paríž, 1876). Pre zemepisnú oblasť je totiž charakteristické spojenie medzi pôdami vhodnými na pestovanie viniča a podnebím, ktoré podporuje aromatický nádych bielych odrôd. Hrubozrnná štruktúra pôd tak zabezpečuje skoré naštartovanie cyklu viniča a obmedzuje jeho silu. Mierne zimy zdôrazňujú túto skorú zrelosť, pričom letný slnečný svit a morské vetry chránia vegetáciu pred zdravotnými problémami. Pôdy zemepisnej oblasti okrem toho zabezpečujú mierne a pravidelné zásobovanie viniča vodou, záruku dobrej zrelosti, vďaka ich malej zásobe vody a ich štiepeniu, ktoré umožňuje zakorenenie priesad v hĺbke. Napokon, mierne letné teploty sú ideálne na zachovanie sviežosti a jemných aróm, ktoré sa prejavujú vo vínach pochádzajúcich z odrody Melon B.

Výrobcovia v zemepisnej oblasti, ako dediči starej vinárskej histórie, už viac než tri storočia uprednostňujú pestovanie tejto jedinečnej a zriedkavej odrody na najlepších stráňach. S cieľom zabezpečiť úrodu zdravých a zrelých hrozien optimalizovali vinárske postupy s jemným dávkovaním rovnováhy bohatosti/kyslosti, ktorá sa vo vínach nachádza.

Tieto vína sa vyrábajú v súlade s miestnymi zvykmi a často vyzrievajú na svojich jemných vínnych kaloch bez akéhokoľvek stáčania, čo umožňuje aromatickým molekulám, ktoré sa vytvárajú počas fermentácie, prejaviť sa vo vínach. Vďaka miernym zimným teplotám v zemepisnej oblasti, ktoré podporujú procesy s kalmi, sa vína počas dozrievania zošľachťujú a od nasledujúcej jari odkrývajú väčšiu chuťovú bohatosť. Vína s chráneným označením pôvodu, ktoré dopĺňa označenie „sur lie“ (na kale), plnené do fľaše počas roka, ktorý nasleduje po roku zberu, získavajú komplexnosť, pričom si zachovávajú svoju charakteristickú sviežosť zvýraznenú ľahkou perlivosťou vyvolanou zvyškovým oxidom uhličitým, ktorý sa vytvára počas výroby vína. S cieľom zachovať výhodu tohto zrenia a vyhnúť sa akejkoľvek oxidácii nadobudli hospodárske subjekty osobitné know-how počas balenia vín tým, že ich plnili do fliaš priamo vo vinárskych podnikoch. Tento tradičný postup, ktorým sa minimalizuje manipulácia s výrobkami, je vynikajúco prispôsobený na zachovanie jemných aromatických zložiek vín.

Vína s chráneným označením pôvodu „Muscadet“ sa vo Francúzsku stali kľúčovými od polovice 20. storočia a ich bezprostredná povesť a miera preniknutia na trh ich v súčasnosti stavajú na druhé miesto bielych vín. Počas 80. rokov 20. storočia sa vývoz opäť rozvinul tak, že predstavoval až 40 % predávaných objemov. Na tomto úspechu sa významnou mierou podieľa cestovný ruch vďaka blízkosti pobrežia a spojeniu vín s plodmi mora a rybami. Svojou výrobnou plochou patril tento vinohrad v roku 2010 medzi najväčšie vinohrady s bielym vínom na svete, ktorý je vysadený jedinou odrodou.

9. Ďalšie základné podmienky (balenie, označovanie, iné požiadavky)

Oblasť v bezprostrednej blízkosti

Právny rámec:

Vnútroštátne právne predpisy

Druh dodatočnej podmienky:

Výnimka týkajúca sa výroby vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre výrobu a zrenie vín, výrobu vín, výrobu, zrenie a balenie vín, na ktoré možno uplatniť označenie „sur lie“, tvorí územie týchto obcí alebo častí týchto obcí na základe oficiálneho zemepisného kódexu z roku 2018:

— Departement Loire-Atlantique: La Bernerie-en-Retz, Bouguenais, Boussay, Chaumes-en-Retz, Chauvé, Cheix-en-Retz, Frossay, Gétigné (časť), Legé (časť), Ligné (časť), Loireauxence (len na území delegovaných obcí La Chapelle-Saint-Sauveur a Varades), Machecoul-Saint-Même, La Marne, Mésanger, Montrelais, Les Moutiers-enRetz, Paulx, Le Pellerin, Pornic, Rezé, Rouans, Saint-Étienne-de-Mer-Morte, Saint-Hilaire-de-Chaléons, Saint-Père-en-Retz, Saint-Viaud, Touvois, Vieillevigne (časť), Villeneuve-en-Retz [len na území delegovaných obcí Bourgneuf-en-Retz (časť) a Fresnay-en-Retz], Vue.

— Departement Maine-et-Loire: Beaupréau-en-Mauges (len na území delegovaných obcí Beaupréau a Gesté), Ingrandes-Le Fresne sur Loire (len na území delegovanej obce Fresnesur-Loire), Mauges-sur-Loire (len na území delegovanej obce Marillais), Montrevault-sur-Èvre (len na území delegovaných obcí La Boissière-sur-Evre, La Chaussaire, Le FiefSauvin, Le Fuilet, Montrevault, Le Puiset-Doré, Saint-Pierre-Montlimart a Saint-Rémy-en-Mauges), Orée d’Anjou (len na území delegovaných obcí Saint-Christophe-la-Couperie, Saint-Laurent-desAutels a Saint-Sauveur-de-Landemont), Sèvremoine (len na území delegovaných obcí Montfaucon-Montigné a Saint-Germain-surMoine).

— Departement Vendée: Cugand (časť), Montaigu, Saint-Étienne-duBois, Saint-Hilaire-de-Loulay (časť).

Právny rámec:

Vnútroštátne právne predpisy

Druh dodatočnej podmienky:

Fľašovanie vo vymedzenej zemepisnej oblasti

Opis podmienky:

Vína, na ktoré možno uplatniť označenie „sur lie“, sa fľašujú vo vymedzenej oblasti.

S cieľom zachovať vlastnosti pochádzajúce zo spôsobu výroby a zrenia vín, najmä ich sviežosť, ich aromatickú komplexnosť, ktorej niektoré zložky sa prejavia po plnení do fliaš, a ľahkú perlivosť vďaka obsahu vnútorného oxidu uhličitého, aby sa obmedzilo prelievanie, sa vína, na ktoré možno uplatniť označenie „sur lie“, plnia do fliaš vo vinárskych podnikoch od 1. marca do 30. novembra roku, ktorý nasleduje po roku zberu.

Tento osobitný spôsob zrenia prináša vínam guľatosť a kĺzavosť prostredníctvom obohacovania, najmä manoproteínmi a inými zlúčeninami pochádzajúcimi z autolýzy kvasinkových bunkových stien. Táto metóda sa zakladá na nemanipulovaní s vínami a na ich uchovávaní v atmosfére naplnenej oxidom uhličitým, pričom sa striktne obmedzujú oxidačné javy a uvoľňovanie prchavých zlúčenín.

Výrobcovia nadobudli osobitné know-how na ochranu vín pred akoukoľvek oxidáciou v nádobe a na ich starostlivé plnenie do fliaš, aby uvoľňovanie týchto vôní pokračovalo čo najdlhšie a aby vína získali komplexnosť.

Keďže je obsah oxidu uhličitého príliš vysoký na balenie do pružných nádob, vína sa plnia do fliaš a pri balení si vyžadujú osobitnú starostlivosť.

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

Názov chráneného označenia pôvodu možno doplniť označením „sur lie“, ak vína spĺňajú výrobné podmienky stanovené pre toto označenie v špecifikácii.

Názov chráneného označenia pôvodu možno doplniť označením „primeur“ (mladé víno) alebo „nouveau“ (nové víno), ak vína spĺňajú výrobné podmienky stanovené pre toto označenie v špecifikácii.

Názov chráneného označenia pôvodu možno doplniť zemepisným označením „Val de Loire“ podľa pravidiel stanovených pre použitie tohto zemepisného označenia v špecifikácii.

Veľkosť písma „sur lie“, „primeur“ alebo „nouveau“ a zemepisné označenie „Val de Loire“ má menšiu alebo rovnakú výšku, šírku aj hrúbku ako veľkosť písma názvu chráneného označenia pôvodu.

Vína s označením „sur lie“, „primeur“ alebo „nouveau“ sa uvádzajú na trh s označením ročníka.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-700bfc77-91e7-46a4-9d50-0617becbef1f

(1) Ú. V. EÚ L 9, 11.1.2019, s. 2.